Az EGT-Vegyesbizottság 24/1999 határozata

(1999. február 26.)

az EGT-megállapodás egyes, a négy alapszabadságon kívül eső területeken folytatott együttműködésről szóló 31. jegyzőkönyvének módosításáról

AZ EGT-VEGYESBIZOTTSÁG,

tekintettel az Európai Gazdasági Térségről szóló, az Európai Gazdasági Térségről szóló megállapodás kiigazításáról szóló jegyzőkönyvvel módosított megállapodásra (a továbbiakban: a Megállapodás), és különösen annak 86. és 98. cikkére,

mivel a Megállapodás 31. jegyzőkönyvét az 1998. június 3-i 54/98 EGT-vegyesbizottsági határozat [1] módosította;

mivel helyénvaló kiterjeszteni a Megállapodásban résztvevő Szerződő Felek közötti együttműködést a belső piac eléréséhez szükséges közösségi jogszabályok végrehajtásában részt vevő nemzeti tisztviselők tagállami közigazgatások közötti cseréjét elősegítő cselekvési terv EGT vonatkozású részeire (a legutóbb a 889/98/EK európai parlamenti és tanácsi határozattal [2] módosított 92/481/EGK tanácsi határozat [3] [Karolus program]);

mivel a Megállapodás 31. jegyzőkönyvet ezért módosítani kell annak érdekében, hogy lehetséges legyen ez a kiterjesztett együttműködés 1999. január 1-jétől,

A KÖVETKEZŐKÉPPEN HATÁROZOTT:

1. cikk

A Megállapodás 31. jegyzőkönyve a következő cikkel egészül ki:

"18. cikk

Nemzeti tisztviselők közigazgatások közötti cseréje

(1) Az EFTA-államok 1999. január 1-jétől részt vesznek az (4) bekezdésben említett közösségi cselekvési terv és program EGT vonatkozású részeiben.

(2) A Megállapodás 82. cikke (1) bekezdésének a) pontjában foglaltaknak megfelelően az EFTA-államok hozzájárulnak a (4) bekezdésben említett cselekvési terv és program finanszírozásához.

(3) Miután megkezdődik az együttműködés a (4) bekezdésben említett cselekvési tervben és programban, az EFTA-államok teljes mértékben részt vesznek azon közösségi bizottság munkájában, amely e cselekvési terv és program irányításában vagy kidolgozásában segítik az EK-Bizottságot, abban a mértékben, amelyben a bizottságnak feladata a Megállapodás hatálya alá tartozó ügyek megvitatása.

(4) A következő közösségi jogi aktusok és az ezek alapján elfogadott további aktusok képezik e cikk tárgyát:

- 392 D 0481: A Tanács 1992. szeptember 22-i 92/481/EK határozata a belső piac eléréséhez szükséges közösségi jogszabályok végrehajtásában részt vevő nemzeti tisztviselők tagállami közigazgatások közötti cseréjét elősegítő cselekvési terv elfogadásáról (HL L 286., 1992.10.1., 65. o.), az alábbi módosítással:

- 398 D 0889: Az Európai Parlament és a Tanács 1998. április 7-i 889/98/EK határozata (HL L 126., 1998.4.28., 6. o.)."

2. cikk

Ez a határozat 1999. február 27-én lép hatályba, amennyiben a Megállapodás 103. cikkének (1) bekezdése szerint előírt összes értesítést eljuttatták az EGT-Vegyesbizottsághoz.

A határozat 1999. január 1-jétől alkalmazandó.

3. cikk

Ezt a határozatot az Európai Közösségek Hivatalos Lapjának EGT-re vonatkozó részében, illetve EGT-kiegészítésében közzé kell tenni.

Kelt Brüsszelben, 1999. február 26-án.

az EGT-Vegyesbizottság részéről

az elnök

F. Barbaso

[1] HL L 30., 1999.2.4., 57. o.

[2] HL L 126., 1998.4.28., 6. o.

[3] HL L 286., 1992.10.1., 65. o.

--------------------------------------------------